นายกฯ ประชุมวอร์รูมด่วน! ติดตามสถานการณ์เหตุระเบิดแยกราชประสงค์
นายกฯ ประชุมวอร์รูมด่วน! ติดตามสถานการณ์เหตุระเบิดแยกราชประสงค์
18 ส.ค. 2558

รายงานข่าวจากทำเนียบรัฐบาล ระบุว่า ช่วงเช้าวันนี้ พล.อ.ประยุทธ์ จันทร์โอชา นายกรัฐมนตรี ในฐานะหัวหน้าคณะรักษาความสงบแห่งชาติ (คสช.) เรียกประชุมด่วนวอร์รูมติดตามสถานการณ์หลังเหตุระเบิดย่านราชประสงค์ที่เกิดขึ้นเมื่อเวลา 19.00 น.วานนี้(17 ส.ค.) โดยเป็นการประชุมผ่านระบบวิดีโอคอนเฟอร์เรนซ์มาที่สำนักงานตำรวจแห่งชาติ(สตช.)ด้วย
ด้าน พล.อ.ประวิตร วงษ์สุวรรณ รองนายกรัฐมนตรี และ รมว.กลาโหม กล่าวก่อนเข้าประชุมว่า ยังไม่ขอสรุปว่าเหตุระเบิดที่เกิดขึ้นเกี่ยวข้องกับทางการเมืองหรือเป็นการก่อการร้าย แต่เหตุการณ์ที่เกิดขึ้นถือว่าเป็นการทำลายเศรษฐกิจและการท่องเที่ยวของประเทศ พร้อมให้ความมั่นใจฝ่ายความมั่นคงจะดูแลความปลอดภัยให้มากขึ้น เชื่อเหตุการณ์ที่เกิดขึ้นมีฝ่ายไม่หวังดีต่อส่วนรวมของประเทศ
ทั้งนี้ ได้รับรายงานว่าเหตุระเบิดที่เกิดขึ้นเป็นการวางระเบิดแสวงเครื่องวางไว้ข้างในบริเวณศาลพระพรหม ส่งผลทำให้มีเสียชีวิตและได้รับบาดเจ็บเป็นจำนวนมาก เบื้องต้นได้สั่งการให้ตำรวจและทหารทำงานประสานกันในการวางจุดและด่านตรวจ โดยขอให้ประชาชนอย่าวิตกกังวลต่อเหตุการณ์ที่เกิดขึ้น
อย่างไรก็ตาม พล.อ.ประวิตร ระบุว่า ไม่ได้รับรายงานทางด้านการข่าวว่าจะมีเหตุระเบิดเกิดขึ้น แต่ชัดเจนว่าเหตุที่เกิดขึ้นต้องการทำลายการท่องเที่ยวและเศรษฐกิจของประเทศ